Dit speel in Zuma se hand | Netwerk24
Dit speel in Zuma se hand
17 Februarie 2017 10:00
Pres. Jacob Zuma. Foto: Thapelo Maphakela
Die ondersoek oor die samespanning tussen banke om die rand te manipuleer, versterk pres. Jacob Zuma se hand in sy geveg teen die banke.
Die ANC het Donderdag in 'n verklaring gesê "die korrupsie toon die etiese krisis in die banksektor".
Volgens Reuters het Zuma in die parlement gesê die regering is reg om teen markmisbruik, prysvasstelling en samespanning in die private sektor op te tree om die ekonomie te beskerm.
Die ANC sê dit "toon hoe die markte deur oorheersende oligopolieë gemanipuleer word om sy funksionering te verlam om hul misdadige agendas te pas".
Die ANC het die regering aangemoedig om dringend stappe te doen om die finansiëledienstesektor te diversifiseer, nuwe rolspelers 'n kans te gee en die bedryf te transformeer.
Die vyf grootste banke beheer bykans 90% van die plaaslike banksektor.
Zuma het voorheen bespiegel dat Standard Bank, Barclays Africa, FirstRand en Nedbank saamgespan het toe hulle die bankrekeninge van maatskappye wat deur die omstrede Gupta-familie beheer word, gesluit het.
Daniel Silke, direkteur van die politieke konsultantgroep Political Futures, meen dit pas 'n bestaande negatiewe relaas oor die etiek en rol van die groot banke in die Suid-Afrikaanse ekonomie.
"Volgens Zuma word hul geloofwaardigheid nou bevraagteken in die kwessie oor valutamanipulasie, terwyl hul geloofwaardigheid reeds bevraagteken word met betrekking tot hul wurggreep op die ekonomie," sê Silke.
Zuma het ook Donderdag in die parlement gesê hy sien uit na die transformasie van die finansiële sektor sodat nuwe rolspelers die sektor kan betree.